LIETUVOS RESPUBLIKOS VYRIAUSYBĖ

N U T A R I M A S

DĖL PROFESINĖS KARO TARNYBOS KARIŲ, KARIŲ SAVANORIŲ IR AKTYVIOJO REZERVO KARIŲ TARNYBOS APMOKĖJIMO SĄLYGŲ

1998 m. lapkričio 20 d. Nr. 1353

Vilnius

Vadovaudamasi Lietuvos Respublikos krašto apsaugos sistemos organizavimo ir karo tarnybos įstatymo (Žin., 1998, Nr. 49–1325) 60 straipsniu, Lietuvos Respublikos Vyriausybė nutaria:

1. Patvirtinti profesinės karo tarnybos karių tarnybinių atlyginimų dydžius, priklausomus nuo kario laipsnio ir pagal šį laipsnį ištarnautų metų:

1.1. karininkų – pagal 1 priedą;

1.2. kareivių, jūreivių, seržantų ir puskarininkių – pagal 2 priedą:

1.2.1. kareiviams, jūreiviams, seržantams ir puskarininkiams, kuriems karinis laipsnis suteiktas laikantis Lietuvos Respublikos krašto apsaugos sistemos organizavimo ir karo tarnybos įstatymo 54 straipsnio nuostatų bei krašto apsaugos ministro patvirtintų seržantų ir puskarininkių laipsnių suteikimo kvalifikacinių reikalavimų, taikomas 2 priedo 1 punktas;

1.2.2. seržantams ir puskarininkiams (išskyrus tarnaujančius operatyvinėse tarnybose), kuriems karinis laipsnis buvo suteiktas iki seržantų ir puskarininkių laipsnių pakeitimo įsigaliojimo ir nebuvo taikyti krašto apsaugos ministro patvirtinti nauji laipsnių suteikimo kvalifikaciniai reikalavimai, taikomas 2 priedo 2 punktas.

2. Patvirtinti pareigų, susijusių su didesne atsakomybe, sąrašą ir jas atitinkančių tarnybinio atlyginimo priedų dydžius – pagal 3 priedą.

Nurodytieji priedai mokami, kol karys vykdo šias pareigas.

3. Patvirtinti pareigų, kurias vykdantiems kariams nustatomas tarnybinio atlyginimo priedas už tarnybos specifiką (įvertinant poveikį kario sveikatai), sąrašą – pagal 4 priedą.

Konkrečius priedų už tarnybos specifiką dydžius nustato krašto apsaugos ministras, tačiau operatyvinių tarnybų, taip pat kitų tarnybų kariams, kuriems keliami ypatingi psichologinės ir fizinės ištvermės reikalavimai, tarnybinio atlyginimo priedai neturi viršyti 10, kitiems kariams, vykdantiems 4 priede numatytas pareigas, – 4 bazinių mėnesinių algų per mėnesį.

4. Nustatyti kariams, kurie turi ypatingų karinių specialybių kvalifikacines kategorijas, būtinas jų tiesioginėms pareigoms vykdyti, tarnybinio atlyginimo priedus, tačiau ne didesnius kaip 3 bazinės mėnesinės algos per mėnesį už aukščiausiąją kvalifikacinę kategoriją.

Konkrečius priedų dydžius karinėms specialybėms pagal kiekvieną kvalifikacinę kategoriją nustato krašto apsaugos ministras.

5. Nustatyti, kad kariams savanoriams ir aktyviojo rezervo prievolininkams, pašauktiems į pratybas, mokymą ar vykdyti tarnybos užduočių, už tarnybos dienas mokama 70 procentų profesinės karo tarnybos kariams patvirtinto tarnybinio atlyginimo pirmaisiais tarnybos metais pagal kario laipsnį.

Jeigu kario savanorio ir aktyviojo rezervo prievolininko pagrindiniame darbe gaunamas vidutinis darbo užmokestis yra didesnis, jam išmokamas pagrindiniame darbe gaunamo vidutinio darbo užmokesčio dydžio atlyginimas.

6. Nustatyti šią perėjimo prie naujų tarnybos apmokėjimo sąlygų tvarką:

6.1. jeigu taikant šio nutarimo 1–3 punktais patvirtintus kario tarnybinio atlyginimo ir priedų dydžius bendra koeficientų suma yra mažesnė negu nustatytų iki šio nutarimo įsigaliojimo koeficientų už pareigas (kartu su priedais už karinį laipsnį bei ištarnautus metus) suma, jo tarnybinis atlyginimas prilyginamas nustatytų iki šio nutarimo įsigaliojimo koeficientų sumai, tačiau jis negali būti didesnis už tiesioginio vado (viršininko) atlyginimą, patvirtintą šio nutarimo 1–3 punktais;

6.2. jeigu taikant šio nutarimo 1 punktu patvirtintą kario tarnybinio atlyginimo dydį pagal laipsnį, šis atlyginimas, palyginti su nustatytuoju iki šio nutarimo įsigaliojimo atlyginimu už pareigas (kartu su priedais už karinį laipsnį bei ištarnautus metus), padidėja daugiau kaip 4 bazinėmis mėnesinėmis algomis, tarnybinis atlyginimas didinamas laipsniškai: nuo 1999 m. sausio 1 d. ir 2000 m. sausio 1 d. ne daugiau kaip 4 bazinėmis mėnesinėmis algomis, tačiau jis negali būti didesnis už tiesioginio vado (viršininko) tarnybinį atlyginimą, patvirtintą šio nutarimo 1 punktu;

6.3. krašto apsaugos ministras nustato sąlygas ir tvarką, pagal kurias šio nutarimo 1.2.2 punkte nurodytiems seržantams pradedami taikyti 2 priedo 1 punkte nurodytieji tarnybinio atlyginimo dydžiai.

7. Šis nutarimas taikomas nuo 1999 m. sausio 1 d., neviršijant Krašto apsaugos ministerijai darbo užmokesčiui skirtų lėšų.

MINISTRAS PIRMININKAS	GEDIMINAS VAGNORIUS

KRAŠTO APSAUGOS MINISTRAS	ČESLOVAS STANKEVIČIUS

Lietuvos Respublikos Vyriausybės

1998 m. lapkričio 20 d. nutarimo Nr. 1353

1 PRIEDAS

KARININKŲ TARNYBINIAI ATLYGINIMAI

(bazinės mėnesinės algos dydžiais)

Koeficientas
Karinis laipsnis	tarnybos metai pagal laipsnį
1-ieji	2-ieji	3-ieji	4-ieji	5-ieji	6-ieji ir tolesni
Generolas leitenantas, viceadmirolas	–	–	–	–	–	–
Generolas majoras, kontradmirolas	47	47	47	47	47	47
Brigados generolas, flotilės admirolas	43	44	45	45	45	45
Pulkininkas, jūrų kapitonas	37	38	39	40	41	41
Pulkininkas leitenantas, komandoras	32	33	34	35	36	36
Majoras, komandoras leitenantas	27	28	29	30	31	31
Kapitonas, kapitonas leitenantas	22	23	24	25	25	25
Vyresnysis leitenantas	17	18	19	19,5	19,5	19,5
Leitenantas	15	16	16	16	16	16

______________

Lietuvos Respublikos Vyriausybės

1998 m. lapkričio 20 d. nutarimo Nr. 1353

2 PRIEDAS

KAREIVIŲ, JŪREIVIŲ, SERŽANTŲ IR PUSKARININKIŲ TARNYBINIAI ATLYGINIMAI

1. Kareiviams, jūreiviams, seržantams ir puskarininkiams, kuriems karinis laipsnis suteiktas laikantis Lietuvos Respublikos krašto apsaugos sistemos organizavimo ir karo tarnybos įstatymo 54 straipsnio nuostatų bei krašto apsaugos ministro patvirtintų seržantų ir puskarininkių laipsnių suteikimo kvalifikacinių reikalavimų, mokami šių dydžių tarnybiniai atlyginimai:

(bazinės mėnesinės algos dydžiais)

Koeficientas
Karinis laipsnis	tarnybos metai pagal laipsnį
1-ieji	2-ieji	3-ieji	4-ieji	5-ieji	6-ieji ir tolesni
Vyresnysis puskarininkis	24	24,5	25	25,5	26	26
Puskarininkis	21,5	22	22,5	23	23,5	23,5
Jaunesnysis puskarininkis	19	19,5	20	20,5	21	21
Viršila, laivūnas	17	17,5	18	18	18	18
Vyresnysis seržantas	15,5	16	16,5	16,5	16,5	16,5
Seržantas	14	14,5	15	15	15	15
Jaunesnysis seržantas	12,5	13	13,5	13,5	13,5	13,5
Grandinis	10,5	11	11,5	11,5	11,5	11,5
Eilinis, jūreivis	9	9,5	10	10	10	10

Pastaba. Kareiviams, jūreiviams, seržantams ir puskarininkiams, turintiems aukštąjį išsilavinimą, tarnybinio atlyginimo dydžiai nustatomi 1,5 bazinės algos didesni už šio punkto lentelėje nurodytuosius.

2. Seržantams ir puskarininkiams (išskyrus tarnaujančius operatyvinėse tarnybose), kuriems karinis laipsnis buvo suteiktas iki seržantų ir puskarininkių laipsnių pakeitimo įsigaliojimo ir nebuvo taikyti krašto apsaugos ministro patvirtinti nauji laipsnių suteikimo kvalifikaciniai reikalavimai, mokami šių dydžių tarnybiniai atlyginimai:

(bazinės mėnesinės algos dydžiais)

Karinis laipsnis	Koeficientas
Vyresnysis puskarininkis	18
Puskarininkis	17
Jaunesnysis puskarininkis	16
Viršila, laivūnas	15
Vyresnysis seržantas	14
Seržantas	13

Pastaba. Seržantams ir puskarininkiams, turintiems aukštąjį išsilavinimą, tarnybinio atlyginimo dydžiai nustatomi 1,5 bazinės algos didesni už šioj punkto lentelėje nurodytuosius.

______________

Lietuvos Respublikos Vyriausybės

1998 m. lapkričio 20 d. nutarimo Nr. 1353

3 PRIEDAS

PAREIGOS, SUSIJUSIOS SU DIDESNE ATSAKOMYBE, IR JAS
ATITINKANTYS TARNYBINIO ATLYGINIMO PRIEDAI

(bazinės mėnesinės algos dydžiais)

Pareigos	Koeficientas
Kariuomenės vadas, turintis brigados generolo laipsnį	2
Gynybos štabo viršininkas	1,5
Lauko pajėgų vadas	1,5
Karinių jūrų pajėgų vadas	1,5
Karinių oro pajėgų vadas	1,5
Krašto apsaugos savanorių pajėgų vadas	1,5
Brigadų vadai	1
Pulko vadas	1
Reguliariųjų pajėgų batalionų vadai	1
Karo akademijos, Puskarininkių mokyklos viršininkai, turintys pulkininko leitenanto arba pulkininko laipsnius	1
Operatyvinių tarnybų ir skyrių vadovai	3

______________

Lietuvos Respublikos Vyriausybės

1998 m. lapkričio 20 d. nutarimo Nr. 1353

4 PRIEDAS

PAREIGOS, KURIAS VYKDANTIEMS KARIAMS NUSTATOMAS TARNYBINIO ATLYGINIMO PRIEDAS UŽ TARNYBOS SPECIFIKĄ (ĮVERTINANT POVEIKĮ KARIO SVEIKATAI)

Lėktuvų įgulų nariai – už skrydžių valandas

Laivų įgulų nariai – už žygio ir kovinio budėjimo valandas

Kariai, atliekantys šuolius su parašiutu, – už atliktus šuolius

Sprogdintojai–išminuotojai

Operatyvinių tarnybų, taip pat kitų tarnybų kariai, kuriems keliami ypatingi
psichologinės ir fizinės ištvermės reikalavimai

Narai

Mokomųjų batalionų bazinio karinio rengimo instruktoriai

______________